ออมสินฟันกำไรลงทุนในหุ้น4%
ออมสิน โชว์พอร์ตลงทุนปี 2555 ฟันกำไรไปกว่า 4.8 หมื่นล้านบาท ได้ตอบแทนรวมเฉลี่ยทั้งปี 4%
3 ม.ค. 2556

ออมสิน โชว์พอร์ตลงทุนปี 2555 ฟันกำไรไปกว่า 4.8 หมื่นล้านบาท ได้ตอบแทนรวมเฉลี่ยทั้งปี 4% 
นายธัชพล กาญจนกูล รองผู้อำนวยการธนาคารออมสินอาวุโส กลุ่มลงทุนและบริหารเงิน เปิดเผยว่า ในปี 2555 ผลการดำเนินงานธนาคารออมสินในส่วนพอร์ตการลงทุนที่มีทั้งตราสารหนี้ ตราสารทุน และอสังหาริมทรัพย์ สามารถให้ผลตอบแทนสูงถึง 48,637 ล้านบาท ณ สิ้นปี 2555 จากพอร์ตการลงทุนทั้งสิ้น 245,622 ล้านบาท โดยเฉลี่ยแล้วให้ผลตอบแทนเมื่อเทียบกับผลการดำเนินงานของธนาคารอยู่ที่ประมาณ 4% โดยการลงทุนในตราสารหนี้ทั้งพันธบัตรภาครัฐและหุ้นกู้ภาคเอกชน สามารถให้ผลตอบแทนสูงถึง 10% ขณะที่การลงทุนในหุ้นให้ผลตอบแทนเฉลี่ย 3% 
ทั้งนี้ สัดส่วนการลงทุนของธนาคารออมสินในปี 2556 จะยังคงรักษาระดับการลงทุนไว้ในระดับเดียวกันกับปี 2555 ที่ผ่านมา คือ ลงทุนในตราสารหนี้ 80% ตราสารทุน 10% และลงทุนในอสังหาริมทรัพย์ ทั้งลงทุนเองโดยตรง และลงทุนโดยผ่านกองทุนรวมอสังหาริมทรัพย์อีก 10% ขณะเดียวกันยังได้ขยายการลงทุนในต่างประเทศเพิ่มขึ้น โดยผ่านการลงทุนในกองทุนรวมที่เน้นการลงทุนในตราสารหนี้ภาครัฐของประเทศตลาดเกิดใหม่ที่ให้ผลตอบแทนในอัตราที่น่าพอใจ
“พอร์ตการลงทุนของออมสินในปีที่ผ่านมากว่า 2.45 แสนล้านบาท ให้ผลตอบแทนที่ดี สามารถทำกำไรได้สูงถึง 4.8 หมื่นล้านบาท และในปีนี้ธนาคารจะยังคงรักษาระดับอัตราการลงทุนให้ใกล้เคียงกับปีที่ผ่านมา” นายธัชพล กล่าว
นายธัชพล กล่าวว่า พอร์ตการลงทุนในหุ้นจะมีการปรับรูปแบบการลงทุนบ้างเล็กน้อย จากพอร์ตหุ้นรวมที่มีการซื้อขายตลอดเวลาจำนวน 2,000 ล้านบาท จากที่เคยซื้อขายเอง จะปรับไปซื้อในกองทุนหุ้นที่มีผลการดำเนินการย้อนหลังที่ดี และชนะผลการดำเนินงานของตลาด โดยจะกระจายการลงทุนไปยังกองทุนเหล่านี้ประมาณ 6 กองทุน ซึ่งผลการดำเนินงานในปีที่ผ่านมา ธนาคารออมสินลงทุนในหุ้นจำนวน 14 ตัวสามารถชนะผลการดำเนินงานของตลาดหลักทรัพย์ฯ ที่อยู่ที่ระดับ 14% โดยพอร์ตหุ้นของธนาคารออมสินสามารถให้ผลตอบแทนสูงถึง 20%